Document ID: 32004D0344

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Μαρτίου 2004
σχετικά με την κατανομή, ανά κράτος μέλος, του αποθεματικού επίδοσης στο πλαίσιο της κοινοτικής παρέμβασης των διαρθρωτικών ταμείων όσον αφορά τους στόχους αριθ. 1, 2 και 3, καθώς και το Χρηματοδοτικό Μέσο Προσανατολισμού της Αλιείας, εκτός του στόχου αριθ. 1
[κοινοποιηθείσα υπό τον αριθμό Ε(2004) 883]
(2004/344/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία (1), και ιδίως το άρθρο 44,
Εκτιμώντας τα ακόλουθα:
(1)
Στο άρθρο 7 παράγραφος 5, ο κανονισμός (EΚ) αριθ. 1260/1999 προβλέπει ότι το 4 % των πιστώσεων υποχρεώσεων, που προβλέπονται για κάθε εθνική ενδεικτική κατανομή, διατίθενται, ως αποθεματικό επίδοσης, σύμφωνα με το άρθρο 44 του εν λόγω κανονισμού. Την 1η Ιουλίου 1999, η Επιτροπή καθόρισε την ενδεικτική κατανομή, ανά κράτος μέλος, των πιστώσεων υποχρεώσεων για τους στόχους αριθ. 1 και 2, αντιστοίχως, με τις αποφάσεις 1999/501/ΕΚ (2) και 1999/504/ΕΚ (3), για το στόχο αριθ. 3 με την απόφαση 1999/505/ΕΚ (4) και για το Χρηματοδοτικό Μέσο Προσανατολισμού της Αλιείας εκτός του στόχου αριθ. 1, με την απόφαση 1999/500/ΕΚ (5).
(2)
Mε βάση τους δείκτες παρακολούθησης που αναφέρονται στο άρθρο 44 παράγραφος 1 του κανονισμού (EΚ) αριθ. 1260/1999, τα κράτη μέλη αξιολογούν, έως τις 31 Δεκεμβρίου 2003, στο πλαίσιο κάθε στόχου και σε στενή συνεννόηση με την Επιτροπή, την επίδοση καθενός από τα σχετικά με την παρέμβαση έγγραφά τους. Με βάση τις εν λόγω αξιολογήσεις, απέστειλαν στην Επιτροπή τις προτάσεις τους για την κατανομή του αποθεματικού επίδοσης.
(3)
Κατά συνέπεια, το αποθεματικό επίδοσης πρέπει να κατανεμηθεί στα επιχειρησιακά προγράμματα ή στα ενιαία έγγραφα προγραμματισμού ή στους άξονες προτεραιότητας των εν λόγω εγγράφων, οι οποίοι θεωρούνται επιτυχείς.
(4)
Η παρούσα απόφαση θα συμπληρωθεί με μία απόφαση της Επιτροπής για κάθε πρόγραμμα ή ενιαίο έγγραφο προγραμματισμού, σύμφωνα με τα άρθρα 14 και 15 του κανονισμού αριθ. 1260/1999 και βάσει του πλαισίου του Βερολίνου για την ετήσια κατανομή των κονδυλίων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
Άρθρο 1
Η κατανομή, ανά κράτος μέλος, του αποθεματικού επίδοσης στο πλαίσιο του στόχου αριθ. 1 καθορίζεται στο παράρτημα 1.
Άρθρο 2
Η κατανομή, ανά κράτος μέλος, του αποθεματικού επίδοσης στο πλαίσιο του στόχου αριθ. 2 καθορίζεται στο παράρτημα 2.
Άρθρο 3
Η κατανομή, ανά κράτος μέλος, του αποθεματικού επίδοσης στο πλαίσιο του στόχου αριθ. 3 καθορίζεται στο παράρτημα 3.
Άρθρο 4
Η κατανομή, ανά κράτος μέλος, του αποθεματικού επίδοσης για το Χρηματοδοτικό Μέσο Προσανατολισμού της Αλιείας, στο πλαίσιο του στόχου αριθ. 1, καθορίζεται στο παράρτημα 4.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 23 Μαρτίου 2004.

Labels: 2
15
5